Lars Arne Christensen (M), 2024-04-03:
Tak for ordet, formand.
Det berører mig dybt, at sådanne situationer kan finde sted i folkeskolen.
Det skal være trygt at sende sine børn i folkeskole.
Vi hverken vil, kan eller skal tolerere dårlig adfærd i folkeskolen.
Elever i folkeskolen skal have en tryg hverdag.
Jeg tænker ikke, at det er verdens mest kontroversielle holdning.
Den kommentar ønsker jeg at kvittere for, altså ikke at skulle detailstyre folkeskolen fra Folketingssalen – den holdning deler vi i Moderaterne.
For Moderaternes dna er frisættelse, og jeg er derfor glad for, at det fylder i det folkeskoleforlig, som regeringen netop har indgået med Liberal Alliance, Det Konservative Folkeparti, Dansk Folkeparti og Radikale Venstre.
For mange krav og for stor kontrol af dagligdagen i folkeskolen er ikke helt i tråd med idealerne bag folkeskolen, for det vil helt sikkert skabe endnu større mistrivsel og manglende motivation i folkeskolen.
I Moderaterne mener vi ikke, at det første svar på ethvert problem i vores samfund nødvendigvis er hurtige udspil om nye love og regler.
Vi mener heller ikke, at politikerne nødvendigvis skal reagere på sager, før de er i stand til at erkende og forstå omfanget af de problemer, som foreligger.
I Moderaterne kalder vi det at tage speed ud af politik.
Vi kommer ikke nødvendigvis til at løse problemer bedre, blot fordi vi reagerer følelsesfuldt og hurtigt.
Handlekraftig er man ikke bare, fordi man handler hurtigt.
Handlekraftig er man, når man handler både med styrke og virkningsfuldt.
Det kræver, at ens handlinger rent faktisk løser det samfundsmæssige problem, som man står over for.
I Moderaterne er vi helt med på, at noget skal gøres, når noget skal gøres.
Derfor har vi først og fremmest skullet kortlægge den foreliggende situation.
Køge Kommune har rakt ud og bedt om hjælp til at undersøge, om der er noget, de kunne have gjort anderledes.
Jeg har også noteret, at der er andre folkeskoler i andre kommuner, der har været nævnt i medierne.
Der skal nu nuanceres et billede med afsæt i de data, vi har modtaget i dag.
Jeg synes også, at der har været en ærgerlig sprogbrug i sagen om Borup Skole.
Jeg må minde om, at det trods alt er børn, der er tale om.
Derfor skal vi minde os selv og hinanden om, at vi også skal handle med et forsigtighedsprincip.
Børn ved ikke altid, hvad der er rigtigt og forkert.
Det er også en del af det at gå i skole, at børn lærer at handle korrekt.
Derfor skal vi være proportionale og påpasselige.
I Moderaterne er vi åbne for at kigge på den værktøjskasse og modernisere det ordensreglement, som skolerne og kommunalbestyrelserne har til rådighed.
Men vi vil ikke være bannerførere for en politik, hvor vi bare smider børn ud af den danske folkeskole.
Ikke alle forældre er rustet til at hjælpe deres egne børn.
Folkeskolen er også et værktøj til at flytte børn socialt.
Men vi er åbne for at kigge på, hvorvidt børn, der ikke skal indgå i folkeskolens almenundervisning, alligevel kan få et andet relevant undervisningstilbud.
Men andre vidtgående elementer som udsmidning er vi påpasselige med.
Skoleledelsen og kommunalbestyrelsen kender skolen bedst.
Vi skal derfor sikre retningslinjer, så man lokalt er rustet til at varetage sine opgaver.
Derfor er det afgørende for Moderaterne, at vores frisættelsesdagsorden for folkeskolen lykkes.